Дело C‑271/11
Techniko Epimelitirio Elladas (TEE) и др.
срещу
Ypourgos Esoterikon, Dimosias Dioikisis kai Apokentrosis и др.
(Преюдициално запитване, отправено от Symvoulio tis Epikrateias)
„Въздушен транспорт — Регламент № 2042/2003 — Технически правила и административни процедури в областта на гражданското въздухоплаване — Поддържане на летателната годност на въздухоплавателните средства — Лиценз, издаван на членовете на персонала, изпълняващ задачи по инспектиране — Изисквани квалификации“
Резюме — Решение на Съда (първи състав) от 8 ноември 2012 г.
1.        Преюдициални въпроси — Компетентност на Съда — Граници — Компетентност на националния съд — Установяване и преценка на обстоятелствата по делото — Необходимост от преюдициален въпрос и релевантност на отправените въпроси — Преценка от националния съд
(член 267 ДФЕС)
2.        Преюдициални въпроси — Компетентност на Съда — Граници — Тълкуване, поискано поради приложимостта на разпоредбите на правото на Съюза, произтичаща от извършено от националното право препращане — Компетентност за даване на това тълкуване
(член 267 ДФЕС)
3.        Транспорт — Въздушен транспорт — Регламент № 2042/2003 — Поддържане на летателната годност на въздухоплавателните средства и авиационните продукти, части и устройства — Одобряване на организациите и членовете на персонала, изпълняващ тези задачи — Приети от държава членка мерки за разпределяне, в рамките на компетентния орган, на работата по инспекция на летателната годност между няколко специализирани категории инспектори — Допустимост
(член 2 и разпоредба M.Б.902 от приложение I към Регламент № 2042/2003 на Комисията)
4.        Транспорт — Въздушен транспорт — Регламент № 2042/2003 — Поддържане на летателната годност на въздухоплавателните средства и авиационните продукти, части и устройства — Одобряване на организациите и членовете на персонала, изпълняващ тези задачи — Изисквани квалификации — Петгодишен опит в областта на поддържането на летателната годност — Опит, който трябва да обхваща всички аспекти, предназначени за осигуряване на поддържането
(разпоредба M.Б.902, буква б), точка 1 от приложение I към Регламент № 2042/2003 на Комисията)
5.        Транспорт — Въздушен транспорт — Регламент № 2042/2003 — Поддържане на летателната годност на въздухоплавателните средства и авиационните продукти, части и устройства — Одобряване на организациите и членовете на персонала, изпълняващ тези задачи — Изисквани квалификации — Петгодишен опит в областта на поддържането на летателната годност — Условия на придобиване на опита — Определяне от държавите членки — Допустимост
(разпоредба M.Б.902, буква б), точка 1 от приложение I към Регламент № 2042/2003 на Комисията)
6.        Транспорт — Въздушен транспорт — Регламент № 2042/2003 — Поддържане на летателната годност на въздухоплавателните средства и авиационните продукти, части и устройства — Одобряване на организациите и членовете на персонала, изпълняващ тези задачи — Изисквани квалификации — Разлика между титулярите на лиценз за техническо обслужване на въздухоплавателни средства и титулярите на диплома за висше образование — Липса
(разпоредба M.Б.902, буква б) от приложение I и приложение ΙΙΙ към Регламент № 2042/2003 на Комисията)
7.        Транспорт — Въздушен транспорт — Регламент № 2042/2003 — Поддържане на летателната годност на въздухоплавателните средства и авиационните продукти, части и устройства — Одобряване на организациите и членовете на персонала, изпълняващ тези задачи — Изисквани квалификации — Задължение да са следвали предварително всички изисквани обучения и образования, и да са били предмет на оценка
(разпоредба M.Б.902, буква б) от приложение I към Регламент № 2042/2003 на Комисията)
8.        Транспорт — Въздушен транспорт — Регламент № 2042/2003 — Поддържане на летателната годност на въздухоплавателните средства и авиационните продукти, части и устройства — Одобряване на организациите и членовете на персонала, изпълняващ тези задачи — Изисквани квалификации — Задължение да са заемали длъжност със съответните отговорности — Обхват
(разпоредба M.Б.902, буква б), точка 4 от приложение I към Регламент № 2042/2003)
9.        Транспорт — Въздушен транспорт — Регламент № 2042/2003 — Поддържане на летателната годност на въздухоплавателните средства и авиационните продукти, части и устройства — Одобряване на организациите и членовете на персонала, изпълняващ тези задачи — Задължение на държавите членки да сертифицират автоматично и без процедура за подбор лицата, които са изпълнявали тези функции към датата на влизането в сила на регламента — Липса
(Регламент (ЕО) № 2042/2003 на Комисията)
1.        Вж. текста на решението.
(вж. точки 29 и 30)
2.        Вж. текста на решението.
(вж. точка 34)
3.        Член 2 и разпоредба M.Б.902 от приложение I към Регламент № 2042/2003 относно поддържане на летателната годност на въздухоплавателните средства и авиационните продукти, части и устройства и за одобряване на организациите и персонала, изпълняващ тези задачи, трябва да се тълкуват в смисъл, че държавите членки имат възможността при приемането на допълнителни мерки за изпълнение на този регламент да разпределят, в рамките на предвидения от разпоредба M.Б.902 компетентен орган, работата по инспекция на летателната годност на въздухоплавателните средства между няколко специализирани категории инспектори.
(вж. точка 48; точка 1 от диспозитива)
4.        Разпоредба M.Б.902, буква б), точка 1 от приложение I към Регламент № 2042/2003 относно поддържане на летателната годност на въздухоплавателните средства и авиационните продукти, части и устройства и за одобряване на организациите и персонала, изпълняващ тези задачи, трябва да се тълкува в смисъл, че всяко лице, на което бъде възложено да извърши преглед на какъвто и да е аспект от летателната годност на въздухоплавателните средства, трябва да има петгодишен опит във всички области, насочени към осигуряване на поддържането на летателната годност на въздухоплавателното средство, и единствено в тези области.
(вж. точка 53; точка 2 от диспозитива)
5.        Разпоредба M.Б.902, буква б), точка 1 от приложение I към Регламент № 2042/2003 относно поддържане на летателната годност на въздухоплавателните средства и авиационните продукти, части и устройства и за одобряване на организациите и персонала, изпълняващ тези задачи, трябва да се тълкува в смисъл, че държавите членки могат да определят условията, при които трябва да е бил придобит опитът от най-малко 5 години в поддържането на летателната годност, с който трябва да разполага персоналът, на който е възложен прегледът на летателната годност на въздухоплавателните средства. Те могат по-конкретно да изберат да вземат предвид опита, придобит в рамките на длъжност в работилница за техническо обслужване на въздухоплавателни средства, да признаят този, придобит в рамките на практически стаж, положен в професионална среда по време на обучение по въздушна навигация, или пък този, свързан с предходното упражняване на функции на инспектор по летателна годност.
(вж. точка 60; точка 3 от диспозитива)
6.        Разпоредба M.Б.902, буква б) от приложение I към Регламент № 2042/2003 относно поддържане на летателната годност на въздухоплавателните средства и авиационните продукти, части и устройства и за одобряване на организациите и персонала, изпълняващ тези задачи, трябва да се тълкува в смисъл, че тя не установява никаква разлика между титулярите на лиценз за техническо обслужване на въздухоплавателни средства по смисъла на приложение ΙΙΙ от посочения регламент, озаглавено „Част 66“, и титулярите на диплома за висше образование.
(вж. точка 67; точка 4 от диспозитива)
7.        Разпоредба M.Б.902, буква б) от приложение I към Регламент № 2042/2003 относно поддържане на летателната годност на въздухоплавателните средства и авиационните продукти, части и устройства и за одобряване на организациите и персонала, изпълняващ тези задачи, трябва да се тълкува в смисъл, че могат да упражняват функции в качеството на инспектор по летателна годност на въздухоплавателните средства само лицата, които предварително са следвали всички обучения и образования, изисквани от тази разпоредба, и техните знания и компетентности са били предмет на оценка след завършването на тези програми на обучение.
(вж. точка 73; точка 5 от диспозитива)
8.        Разпоредба M.Б.902, буква б), точка 4 от приложение I към Регламент № 2042/2003 относно поддържане на летателната годност на въздухоплавателните средства и авиационните продукти, части и устройства и за одобряване на организациите и персонала, изпълняващ тези задачи, трябва да се тълкува в смисъл, че могат да упражняват функции в качеството на инспектор по летателна годност на въздухоплавателните средства само лицата, които по-рано са заемали длъжност със съответните отговорности, свидетелстваща както за способността им да извършват необходимите технически проверки, така и за тази да преценяват дали резултатите от тези проверки позволяват издаването на документи, удостоверяващи летателната годност на инспектираното въздухоплавателно средство.
Всъщност съответните отговорности, които трябва да включва длъжността, заемана от персонала, на който е възложен посоченият преглед, не трябва да бъдат разглеждани само от йерархична гледна точка, а да се преценяват с оглед на изпълняваните функции, които предполагат владеенето на всички процеси, предназначени да се гарантира, че по всяко време от срока на експлоатация въздухоплавателното средство отговаря на изискванията за летателна годност, които са в сила, и е годно за безопасна експлоатация.
(вж. точки 77 и 78; точка 6 от диспозитива)
9.        Регламент № 2042/2003 относно поддържане на летателната годност на въздухоплавателните средства и авиационните продукти, части и устройства и за одобряване на организациите и персонала, изпълняващ тези задачи, трябва да се тълкува в смисъл, че органите на държавите членки нямат задължението да предвидят, че лицата, които са изпълнявали функции по инспекция на летателната годност на въздухоплавателните средства към датата на влизането в сила на този регламент, ще продължат автоматично и без процедура за подбор да изпълняват такива функции.
(вж. точка 84; точка 7 от диспозитива)